b'\n_START_ARTICLE_\nHarold P. Brown\n_START_SECTION_\nFamiliebakgrunn og utdannelse\n_START_PARAGRAPH_\nBrown ble f\xc3\xb8dt i Janesville, i delstaten Wisconsin den 16. september 1857, som s\xc3\xb8nn av general Theodore F. Brown og Frances Brown. Familien hans har aner tilbake til Plymouth-kolonien (hans stamfar Peter Browne var passasjer p\xc3\xa5 \xc2\xabMayflower\xc2\xbb). Til hans slekt var det ogs\xc3\xa5 medlemmer som deltok i Den amerikanske uavhengighetskrigen og 1812-krigen. Hans far var med i Den amerikanske borgerkrigen og fikk rang som brigadegeneral for sin rolle i slaget ved Kennesaw Mountain._NEWLINE_Harold Brown ble uteksaminert fra Chicago High School i 1876. Han ville fortsette sin utdannelse for \xc3\xa5 bli gruveingeni\xc3\xb8r ved Harvard, men ble forhindre p\xc3\xa5 grunn av den store brannen i Chicago i 1871 da han m\xc3\xa5tte forlatt sin familie med reduserte muligheter. Etter gymnaset ble han ansatt ved The Western Electric Manufacturing Company of Chicago. Her arbeidet ham fra 1876 til 1879 med utvikling og produksjon av elektriske apparater, inkludert Edisons s\xc3\xa5kalte elektriske penn, en type dupliseringsmaskin. Fra 1879 til 1884 jobbet han for Brush Electric Company med ansvaret for \xc3\xa5 utforme og installere deres systemer for lysbuelamper. Fra 1884 til 1887 drev han sin egen elektriske konsulentvirksomhet kalt Brown Electric Company, hvor han jobbet med \xc3\xa5 finne opp bedre utstyr for lysbuelamper._NEWLINE_Brown flyttet til New York i 1887 hvor han arbeidet som konsulent for New York og Westchester Railroad, Edison General Electric, og ble da konsultert vedr\xc3\xb8rende utviklingen av den elektriske stolen p\xc3\xa5 oppdrag fra guvern\xc3\xb8r David B. Hill og delstaten New York. Han gjorde ogs\xc3\xa5 konsulentarbeid for Newark (New Jersey), Dayton Ohio Buffalo Electric Rail Line, og Louisville Electric Rail Line. I 1912 stod han bak oppfinnelsen og produksjon av en legering for elektriske forbindelser. Han stod ogs\xc3\xa5 bak en metode for \xc3\xa5 bruke betong med komprimert luft eller damp._NEWLINE_Brown ble tildelt Edward Longstreth Medal fra Franklin Institute i 1899.\n_START_SECTION_\nKorstog mot vekselstr\xc3\xb8m\n_START_PARAGRAPH_\nEtter en rekke d\xc3\xb8dsfall i New York for\xc3\xa5rsaket av h\xc3\xb8yspentledninger med opptil 6000 volt vekselstr\xc3\xb8m, ble Brown f\xc3\xb8rste gang kjent da han skrev et brev til New York Post den 5. juni 1888 der han beskriver luftledningene i byen som en trussel for publikum:_NEWLINE_Den eneste unnskyldning for bruk av d\xc3\xb8delig vekselstr\xc3\xb8m er at det sparer selskapet som opererer dem fra \xc3\xa5 bruke en st\xc3\xb8rre sum penger for de tyngre kobberledninger som kreves av det trygge systemet for gl\xc3\xb8delamper. Offentligheten m\xc3\xa5 leve i konstant fare for plutselig d\xc3\xb8d for at selskapene skal f\xc3\xa5 et litt st\xc3\xb8rre utbytte._NEWLINE_Hans korstog gjorde at han fanget oppfinneren Thomas Edisons oppmerksomheten som ogs\xc3\xa5 var motstander av vekselspenning. Edison var p\xc3\xa5 denne tiden engasjert i en propagandakampanje mot selskapene som drev med vekselstr\xc3\xb8m, blant annet Westinghouse Electric Company. Denne konflikten som skulle komme til \xc3\xa5 bli kjent som str\xc3\xb8mkrigen. Edison tillot at Brown fikk bruken hans laboratorium p\xc3\xa5 West Orange i New Jersey for \xc3\xa5 bevise sine p\xc3\xa5stander ang\xc3\xa5ende vekselstr\xc3\xb8mmens farlige virkning._NEWLINE_Etter mye eksperimentering der en rekke hunder ble brukt som fors\xc3\xb8ksdyr, arrangerte Brown en offentlig demonstrasjon den 30. juli i en forelesningssal p\xc3\xa5 Columbia College hvor han viste at opp til 1000 volt likespenning ikke ville drepe en hund. Derimot ville 300 volt vekselspenning v\xc3\xa6re drepende. Han fortsatte med \xc3\xa5 st\xc3\xb8tte lovgivning for \xc3\xa5 kontrollere og sterkt begrense h\xc3\xb8yeste tillatte spenning for installasjoner med vekselstr\xc3\xb8m. I praksis ville denne begrensningen gj\xc3\xb8re kraftsystemer for vekselstr\xc3\xb8m til ineffektiv systemer. Fors\xc3\xb8ket p\xc3\xa5 \xc3\xa5 p\xc3\xa5virke lovgiverne var mislykket. Derimot ble det bestemt at kraftlinjer for vekselstr\xc3\xb8m skulle flyttes ned i undergrunnen i New York. Dette ble vedtatt i 1889 etter en lengre serie med sterkt pressefokus p\xc3\xa5 d\xc3\xb8dsfall det \xc3\xa5ret for\xc3\xa5rsaket av vekselstr\xc3\xb8m.\n_START_SECTION_\nEngasjement i den elektriske stolen\n_START_PARAGRAPH_\nSamtidig som Brown f\xc3\xb8rte sin kampanje mot vekselstr\xc3\xb8m, vedtok staten New York en lov som  erstattet henging med elektrisk st\xc3\xb8t. Loven tr\xc3\xa5de i kraft den 1. januar 1889. En tannlege og maskinist i Buffalo, New York med navn Alfred P. Southwick hadde v\xc3\xa6rt med \xc3\xa5 utvikle en fremgangsm\xc3\xa5te for d\xc3\xb8dsstraff med elektrisitet ved hjelp av en anordning som lignet p\xc3\xa5 en tannlegestol. Denne ble referert til som den elektriske stol. Loven spesifiserte ikke hvilken type str\xc3\xb8m som skulle brukes, slik at New York Medico-Legal Society, en uformell sammenslutning best\xc3\xa5ende av leger og advokater, fikk i oppgave \xc3\xa5 utarbeide detaljene. Komiteens leder Frederick Peterson som var nevrolog, han hadde tidligere bist\xc3\xa5tt i eksperimentene med \xc3\xa5 avlive hunder ved hjelp av elektrisitet ved Columbia College. Peterson fikk vervet Brown som konsulent i forbindelse med utvikling av d\xc3\xb8dsstraff med elektrisitet. Brown satt opp et eksperiment p\xc3\xa5 Edisons West Orange laboratorium i desember 1888 med deltagere fra pressen, medlemmer av Medico-Legal Society, formannen for d\xc3\xb8dsstraffkommisjonen og Thomas Edison. Brown brukte vekselstr\xc3\xb8m for alle testene p\xc3\xa5 dyr st\xc3\xb8rre enn et menneske, inkludert fire kalver og en halt hest, der alle ble utsatt for 750 volt vekselsts\xc3\xb8m. Basert p\xc3\xa5 disse resultatene anbefalte Medico-Legal Society anvendelse av 1000-1500 volt vekselstr\xc3\xb8m for henrettelser. Avisene bemerket at denne spenningen bare var halvparten av den som brukes i kraftlinjene over gatene i amerikanske byer._NEWLINE_Westinghouse kritisert denne testen som en partisk demonstrasjon fra Browns side, som igjen ble anklaget for \xc3\xa5 v\xc3\xa6re ansatt av Edison. Brown tilbakevist p\xc3\xa5standene, og utfordret selv Westinghouse til en \xc2\xabelektrisk duell\xc2\xbb. Han foreslo at han selv skulle bli utsatt for elektriske sjokk med stadig h\xc3\xb8yere spenninger med likestr\xc3\xb8m, hvis Westinghouse ville underkaste seg de samme spenninger med vekselstr\xc3\xb8m. Den som f\xc3\xb8rst ga opp \xc3\xa5 bli utsatt for h\xc3\xb8yere spenninger var den tapende part. Westinghouse avslo dette tilbudet._NEWLINE_Verken Edison, Westinghouse, og heller Westinghouses erkerival innenfor vekselspenning  Thomson-Houston Electric Company, ville at deres utstyr skulle bli brukt ved henrettelser. Men Brown samarbeidet med Edison Electric og Thomson-Houston for \xc3\xa5 skaffe seg tre vekselstr\xc3\xb8msgeneratorer fra Westinghouse for \xc3\xa5 drive den f\xc3\xb8rste elektriske stol._NEWLINE_Brown hevdet hele tiden at han ikke hadde noen tilknytning til Edison, selv etter at New York Sun i august 1889 publiserte brev stj\xc3\xa5let fra Browns kontor som syntes \xc3\xa5 bevise at Brown b\xc3\xa5de mottok instrukser fra Edison og ble betalt av hans selskap, samt av Thomson-Houston. Brevene r\xc3\xb8pet ogs\xc3\xa5 hvordan han hadde ervervet generatorene fra Westinghouse.'